|  |  |  |
| --- | --- | --- |
|  |  |  |
| Fakta om lærernes arbejdstid |  |  |

Der er stor politisk og mediemæssig opmærksomhed om folkeskolelærernes arbejdstidsaftale. Danmarks Lærerforening ønsker hermed at bidrage med konkret og faktuel viden om aftalen.

Ved overenskomsten i 2008 indgik KL og Lærernes Centralorganisation en aftale, der styrkede lærernes ansvar for kvaliteten i undervisningen, styrkede ledelsens fokus på kerneydelsen undervisning i stedet for administration, minimerede bureaukratiet og skabte en meget høj grad af fleksibilitet. Målet var at skabe rammer, der understøtter den bedst mulige undervisning af eleverne – at gøre skolen bedre. Evalueringer har vist, at alle er enige om, at aftalen har skabt en positiv udvikling i folkeskolen.

Mange udtaler sig forsat som om, det var den gamle aftale med tidsfastsættelse, optælling og mange planlægningsbestemmelser, der var gældende. I økonomiaftalen mellem regeringen og KL står der således: ”..at mulighederne for at anvende lærernes arbejdstid mere hensigtsmæssigt begrænses af, at anvendelsen er reguleret i centrale overenskomster og lokale arbejdstidsaftaler”.

I regeringens 2020-plan er arbejdstidsaftalen ligeledes kommenteret. Her står der blandt andet: ” Anvendelsen af lærernes arbejdstid er i dag reguleret i centrale overenskomster, lokale arbejdstidsaftaler og lovgivning. Modsat andre ansatte på det danske arbejdsmarked fremgår det af overenskomster og lokale aftaler, hvor meget tid en lærer skal tildeles til konkrete opgaver.”

Regeringen og KL har nedsat et udvalg, der skal analysere folkeskolelærernes arbejdstid. Danmarks Lærerforening er ikke på noget tidspunkt blevet hørt – tværtimod. Udvalget har fået status af selvstændig juridisk myndighed. Det afskærer eksterne interessenter fra at få aktindsigt. Danmarks Lærerforenings anmodning om aktindsigt er således blevet afvist med henvisning til offentlighedslovens paragraf 13, stk.1, nr. 5, der omhandler beskyttelse af væsentlige hensyn til det offentliges økonomiske interesser.

Kommentarer og holdninger til folkeskolelærernes arbejdstidsaftale må forudsætte et minimum af kendskab til aftalen indhold og baggrund. På den baggrund håber vi, at du vil bruge tid på at læse den vedlagte korte redegørelse for aftalen. Vi står altid til rådighed for at uddybe redegørelsen og drøfte spørgsmål og kommentarer.

Med venlig hilsen

Anders Bondo Christensen

Mange har en mening om folkeskolelærernes arbejdstid, men meget få har en faktuel viden om de faktiske vilkår – derfor denne beskrivelse

**Historik**

**Fælles evaluering foretaget af KL og DLF i fællesskab viser, at de fælles målsætninger, parterne havde med den nye aftale, i høj grad er blevet indfriet**

I 2008 indgik KL og Lærernes Centralorganisation en ny arbejdstidsaftale, der i dag omtales som A08. Aftalen erstattede den tidligere aftale (A05). A05 og de foregående aftaler, der byggede på det grundlæggende princip, at der skulle afsættes tid til de mangeartede konkrete opgaver i lærerarbejdet, havde i årevis medført massiv kritik, fordi de var bureaukratiske, ufleksible og lagde beslag på uforholdsmæssig meget ledelsestid. De tidligere aftaler resulterede endvidere i en uhensigtsmæssig optællingskultur mange steder. Det gjorde vi op med i A08.

Det fælles mål var at styrke kvaliteten i undervisningen ved at minimere bureaukratiet, skabe langt større fleksibilitet, styrke lærernes professionelle ansvar og styrke ledelsen i forhold til at sikre kvaliteten i undervisningen.

Grundige fælles afklaringer og forhandlinger gav resultat i 2008. Begge parter udtrykte stor tilfredshed med aftalen. I løbet af skoleåret 2008/09 gjorde parterne en stor fælles indsats for at implementere aftalen, og langt hovedparten af skolerne arbejdede fra skoleåret 2009/10 efter den nye aftale. Fælles evaluering mindre end et år efter viste, at aftalen i høj grad understøtter målsætningen om, at et professionelt ansvar og engagement erstatter bureaukrati og optælling.

**Aftalens grundprincip**

**En fuldtidsansat lærer underviser svarende til ca. 25 ugentlige undervisningslektioner, med mindre det er besluttet, at læreren skal udføre andre opgaver**

Aftalen tager udgangspunkt i fagenes undervisningstid, der fastlægges i den enkelte kommune med udgangspunkt i folkeskolelovens bestemmelser. I kommunen aftales det undervisningstimetal, som gælder for de lærere, der ikke har andre opgaver end undervisning.

På landsplan svarer gennemsnittet for dette undervisningstimetal til 25,7 ugentlige undervisningslektioner i skoleåret 2011/12. Der er tale om en fleksibel årsnorm, hvor læreren har mulighed for at tilrettelægge undervisningen som projektarbejde, ekskursioner, på tværs af klasser osv. ud fra lærernes professionelle vurdering af, hvad der styrker elevernes udbytte af undervisningen.

Læreren har ansvaret for at løse alle opgaver, der udspringer af undervisningstimerne som forberedelse, efterbehandling, evaluering, samarbejde med forældre, andre fagpersoner mm. Disse opgaver og den konkrete undervisning betegnes ”den samlede undervisningsopgave”. Der sker ingen tidsfastsættelse og optælling af tiden til disse opgaver.

Varetager læreren andre skolerelaterede opgaver end ”den samlede undervisningsopgave”, undervises mindre alt efter opgavens omfang. Se nærmere i faktaboks 1.

**Elevernes undervisningstid og lærernes arbejdstid**

**Læreren, der underviser svarende til 25 lektioner om ugen, er på skolen i 1000 timer i elevernes undervisningstid**

Det bliver ofte debatteret, hvor meget tid lærerne bruger direkte på elevernes undervisning. Som det fremgår af faktaboks 2, medfører undervisning svarende til 25 ugentlige undervisningslektioner, at læreren er på skolen i elevernes undervisningstid i minimum 1000 timer. Elevernes frikvarterer er naturligvis også lærernes arbejdstid, der bruges på tilsyn med eleverne, lokaleskift, klargøring af undervisningslokale mm.

Hertil kommer den øvrige tid læreren er på skolen til fælles forberedelse, møder, arrangementer for elever og forældre, forældresamarbejde, samarbejde med andre faggrupper, en del af den individuelle forberedelse mv.

**Undervisningsopgaven**

**Læreren har mindre end 2 minutter pr. elev til at forberede undervisningslektionen**

For at sikre kvaliteten i undervisningen, stiller Folkeskoleloven en række præcise og omfattende krav til lærernes forberedelse, efterbehandling og evaluering af undervisningen. Se faktaboks 3, der beskriver lærerens samlede opgave.

Disse krav gælder for alle folkeskoleskolens fag. Kravene i folkeskoleloven er udtryk for, at undervisningen skal tilrettelægges med udgangspunkt i den enkelte elev - undervisningsdifferentiering. Denne opgave er markant steget i takt med de stigende klassekvotienter og ikke mindst kravet om at inkludere elever med særligt undervisningsbehov i normalklassen.

Skal læreren bruge blot 2 minutter pr. elev til hver undervisningstime på denne opgave er der langt fra tid nok tilbage til de øvrige opgaver, der nødvendigvis skal løses. Faktaboks 3 indeholder en beskrivelse af disse opgaver.

**Gennemsnitsbetragtning**

**A08 erstatter tidligere tiders konkrete tidsfastsættelse og optælling med en gennemsnitsbetragtning, der kraftigt har reduceret bureaukratiet og øget fleksibiliteten**

Den tidligere aftale, der tog udgangspunkt i en konkret vurdering af tidsforbruget til den enkelte lærers mangeartede opgaver, medførte et stort bureaukrati og en uhensigtsmæssig optællingskultur. Derfor var parterne enige om, at forsøget på at skabe millimeter-retfærdighed skulle erstattes af en gennemsnitsbetragtning for at nå en smidig, ubureaukratisk og fleksibel aftale. Gennem fagfordelingen og fordelingen af opgaverne i lærerteamet tages der højde for dette. Med A08 kommer den ansvarsfulde lærer givetvis til at arbejde mere end 37 timer ugentligt i perioder, men til gengæld giver det glæde og tilfredshed med arbejdet - til fordel for elevernes undervisning.

**Undervisningsprocenter**

**Undervisningsprocenten siger intet om, hvor meget tid lærerne er sammen med eleverne eller er på skolen i elvernes undervisningstid**

Af rent aftaletekniske grunde opgøres en række undervisningssituationer ikke som undervisning. Det gælder eksempelvis skolebibliotekarens, IT-vejlederens og læsevejlederens opgaver med eleverne. Lejrskoler, elevarrangementer, aktiviteter i frikvartererne er eksempler på andre aktiviteter, der heller ikke opgøres som en del af undervisningen.

FAKTABOKS 1

**Hvor meget underviser en lærer?**

En fuldtidsansat lærer underviser som udgangspunkt typisk et timetal, der svarer til godt 25 ugentlige undervisningslektioner, med mindre det er besluttet, at læreren skal udføre andre opgaver.

Princippet i den nye aftale er, at der i de enkelte kommuner aftales en undervisningsforpligtigelse, som gælder for de lærere, der ikke har andre opgaver end undervisning.

På landsplan svarer undervisningsforpligtigelsen til 25,7 ugentlige undervisningslektioner i skoleåret 11/12. Der er tale om en årsnorm, der kan fordeles helt fleksibelt udover skoleåret.

**Eksempel**

Sorø er eksempel på en ”gennemsnitskommune” med en undervisningsforpligtigelse svarende til 25,7 ugentlige undervisningslektioner. En lærer i Sorø er blevet bedt om at rådgive elever og lærere om matematikundervisning, hun er desuden er i gang med matematikvejlederuddannelse, og hun lægger skema for ledelsen. Som konsekvens af disse opgaver har hun derfor 18 ugentlige undervisningslektioner.

A08 har betydet en stor administrativ forenkling, og den har givet et større fokus på selve undervisningsopgaven. En evaluering af aftalen foretaget af KL og Danmarks Lærerforening i fællesskab viser, at der er stor tilfredshed blandt alle interessenter med aftalen.

Det er muligt for kommunerne at prioritere resurserne inden for aftalens rammer. Der er ikke sammenhæng imellem et lavt undervisnings-maksimum og udgiften pr. elev. Det skyldes, at udgiftsniveauet er afhængig af en lang række andre parametre end det aftalte maksimum, eksempelvis omfanget af elevernes undervisning, niveauet for specialundervisning mv.

87 % af kommunerne er overgået til A08 eller lignende aftaler.

I tilknytning til den konkrete undervisning ligger en række andre opgaver, f.eks. forældresamarbejde, øvrigt samarbejde, forberedelse, evaluering mv. Undervisning og disse tilknyttede opgaver kaldes ”den samlede undervisningsopgave”. Der er ikke tale om konkret tidsopgørelse for de tilknyttede aktiviteter. Hvis den enkelte lærer tillægges andre opgaver end undervisningsopgaven, vil det medføre, at læreren skal undervise mindre, som beskrevet i eksemplet fra Sorø.

Opgaver som kan medføre, at læreren ikke underviser 25 ugentlige undervisningslektioner:

*Tillidsposter*

Skolebestyrelsesmedlem, tillidsrepræsentant, SU/MED. Fastsat i lovgivning eller overenskomst.

*Skolebibliotek*

Åbningstid for elever samt administration. Fastsat i folkeskoleloven, prioriteret af kommunen/skolen.

*Lejrskole*

Undervisning og tilsyn. Prioriteret af kommunen/skolen.

*Vejledningsopgaver*

Eks. læsevejleder, matematik-vejleder, AKT-vejleder. Prioriteret af kommunen/skolen. Kræver typisk efteruddannelse.

*Tilsynsopgaver*

Vedligeholdelse af faglokaler, IT-udstyr, samlinger m.m. Prioriteret af kommunen/skolen.

*Øvrige opgaver*

Eks. efter- og videreuddannelse. Prioriteret af kommunen/skolen.

*Pædagogisk-administrative opgaver*

Eks. skemalægning og teamkoordinering. Prioriteret af kommunen/skolen.

FAKTABOKS 2

**Lærerens undervisningstid**

En fuldtidsansat lærer arbejder 1924 timer om året i 52 uger. Det giver en ugenorm på 37 timer. Herfra skal trækkes 5 ugers ferie 5\*37t=185 timer. Søgnehelligdagene (juledage, skærtorsdag, langfredag mv.) udgør imellem 6 og 9 dage årligt svarende til mellem 44,4 og 66,6 årlige timer. Trækkes 5 ugers ferie og søgnehelligdagene fra 1924, fås et nettotimetal imellem 1672,4 og 1694,6. Over en årrække vil gennemsnittet være 1680 som alle andre fuldtidsansatte på arbejdsmarkedet.

En lærer, der har en undervisningsforpligtigelse svarende til 25 ugentlige lektioner, bruger 1000 arbejdstimer på elevernes undervisning.

Det kan illustreres gennem følgende eksempel

Læreren møder 7:50 - 10 minutter før elevernes første lektion.

Elevernes 5. lektion slutter 12:45. Læreren afvikler undervisningen og kan starte på næste opgave 5 minutter senere klokken 12:50. Læreren bruger altså 5 timer på elevernes undervisning. Det bliver 25 timer om ugen. Et skoleår er på 200 skoledage, svarende til 40 uger sammenlagt. Læreren med 25 ugentlige undervisningstimer har derfor 25\*40=1000 årlige arbejdstimer i direkte forbindelse med undervisningen. Hvis en lærer har 26 ugentlige undervisningstimer, giver det 1040 årlige arbejdstimer.

FAKTABOKS 3

**Lærerens samlede opgave med undervisningen - undervisningsopgaven**

I Folkeskoleloven formuleres omfattende krav til forberedelse og efterbehandling af undervisningen:

Læreren er forpligtet til at forberede en undervisning, der tager udgangspunkt i den enkelte elev jf. folkeskoleloven § 18: *Undervisningens tilrettelæggelse, herunder valg af undervisnings- og arbejdsformer, metoder, undervisningsmidler og stofudvælgelse, skal i alle fag leve op til folkeskolens formål, mål for fag samt emner og varieres, så den svarer til den enkelte elevs behov og forudsætninger.*

Læreren er endvidere forpligtet til løbende at evaluere elevernes udbytte af undervisningen jf. folkeskolelovens § 13. stk. 2: *Som led i undervisningen skal der løbende foretages evaluering af elevernes udbytte heraf, herunder af elevens tilegnelse af kundskaber og færdigheder i fag og emner set i forhold til trin- og slutmål, jf. § 10. Evalueringen skal danne grundlag for vejledning af den enkelte elev og for den videre planlægning og tilrettelæggelse af undervisningen, jf. § 18, og for underretning af forældrene om elevens udbytte af undervisningen, jf. stk. 1.*

Forberedelse og efterbehandling af undervisningen omfatter endvidere lærerens arbejde med at udarbejde den overordnede planlægning, herunder udarbejdelsen af årsplaner, planlægge konkrete undervisningsforløb i løbet af skoleåret, vurdere, udarbejde og fremskaffe materialer, udarbejde informationsskrivelser til forældrene, udarbejde elevplaner, rette test og opgaver mm. Omfanget af opgaven har været markant stigende de seneste år bl.a. som følge af flere elever i klasserne og inklusion af elever med særlige indlæringsvanskeligheder.

Beregnes der blot 2 minutter pr. elev pr. lektion til denne opgave, udgør det for en lærer med undervisning svarende til 25 lektioner 666 timer på årsplan ved en klassestørrelse på 20.

Forberedelsesopgaven og lærerens tid med elevernes undervisning vil således udgøre tilsammen 1666 timer. I forhold til årsnormen på det danske arbejdsmarked på 1680 timer resterer der således 14 timer til de øvrige opgaver, som læreren er forpligtet til for at kunne gennemføre undervisningen jf. nedenfor. Det er naturligvis helt umuligt at gennemføre de nævnte opgaver på 14 timer.

*Samarbejde med ledelsen*

I bilag 1 til [Aftale om arbejdstid for lærere](http://www.dlf.org/files/DLF/Løn%20%25og%20job/Overenskomster%20og%20aftaleroverenskomster/Arbejdstid%20lærere%20mfl/uds076bilagA.pdf) i folkeskolen 2008 er rammerne for ledelsens samarbejde med lærerne om elevernes undervisning beskrevet. Samarbejdet omfatter såvel tilrettelæggelsen af skoleåret som den løbende drøftelse om kvaliteten i undervisningen.

*Faglig ajourføring*

Løbende faglig ajourføring ,fx læsning af faglitteratur og faglige tidsskrifter samt faglig ajourføring på nettet, samlinger og biblioteker.

*Forældresamarbejde*

Forældremøder, samtaler og løbende kontakt med forældrene.

*Sociale arrangementer for eleverne*

Skolefester, idrætsarrangementer, udflugter

*Teamsamarbejde*

Eks. klasseteam, årgangsteam og fagteam.

*Samarbejde med andre faggrupper*

Eks. socialrådgivere, psykologer og pædagoger